REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/60-21

11. mart 2021. godine

B e o g r a d

Z A P I S N I K

ŠESTE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA

ODRŽANE 4. MARTA 2021. GODINE

Sednica je počela u 11 časova.

Sednicom je predsedavao predsednik Odbora dr Muamer Bačevac.

Sednici su prisustvovali: prof. dr Dragoljub Acković, Sandra Joković, Dejan Stošić, Vesna Nedović, Vesna Stjepanović, Dragana Branković Minčić, Dragana Radinović, Stefan Srbljanović, Nebojša Bakarec, Jelena Mihailović, Nikola Kožović, Aleksandar Jovanović i Zoltan Pek, članovi Odbora.

Sednici nisu prisustvovali članovi Odbora: Andrijana Avramov, Ljubo Petrović i Selma Kučević.

Sednici su prisustvovale zamenice članova Odbora Milanka Jevtović Vukojičić i dr Vesna Ivković.

Predsedavajući je konstatovao da su ispunjeni uslovi za rad i odlučivanje te je predložio sledeći

Dnevni red

1. Obrazovanje Pododbora za pitanja Roma;

2. Obrazovanje Radne grupe za inicijative, peticije, predstavke i predloge;

3. Određivanje kandidata za člana Komisije za kontrolu izvršenja krivičnih sankcija.

Odbor je jednoglasno PRIHVATIO predloženi Dnevni red.

Pre prelaska na rad po utrđenom Dnevnom redu, Odbor je jednoglasno usvojio zapisnik Treće,Četvrte i Pete sednice Odbora.

PRVA TAČKA DNEVNOG REDA: Obrazovanje Pododbora za pitanja Roma

Predsednik Odbora je obavestio članove da je, u skladu sa članom 72. stav 2. Poslovnika Narodne skupštine, sednica sazvana u roku kraćem od roka predviđenog Poslovnikom, kako bi Odbor što pre obrazovao pododbor i radnu grupu u cilju jačanja efikasnosti rada.

Predsednik odbora je naglasio da je tokom dosadašnjeg rada potpredsednik Odbora, prof. dr Dragoljub Acković, isticao da bi bilo veoma korisno da Odbor formira pododbor koji bi se bavio pitanjima Roma u Republici Srbiji, što bi bila veoma dobra praksa u radu Odbora.

Prof. dr Dragoljub Acković je naglasio koliko je značajno formiranje Pododbora za pitanja Roma i da postoje mnogobrojni problemi sa kojima se romski narod susreće koji zaslužuju da dođu na dnevni red.

Predsednik Odbora je podsetio da je pravni osnov za obrazovanje pododbora sadržan u članu 27. stav 8. Zakona o Narodnoj skupštini i članu 44. stav 6. Poslovnika Narodne skupštine kojim je propisano da odbor za razmatranje pojedinih pitanja iz svog delokruga i pripremu predloga o tim pitanjima, može da obrazuje pododbor iz reda svojih članova.

Predložio je zadatak i sastav Pododbora za pitanja Roma. Zadatak bi bio: da prati izvršavanje zakona i drugog opšteg akta i razmatra druga pitanja iz oblasti unapređenja položaja Roma u Republici Srbiji, a posebno da analizira adekvatnost postojećeg zakonskog okvira, prati primenu međunarodnih dokumenata koji se odnose na pitanja Roma, razmatra i podstiče mere i aktivnosti za razvoj i unapređenje položaja Roma, razmatra i predlaže postupanje po inicijativama, peticijama, predstavkama i predlozima koji su podneti Odboru, a odnose se na pitanja Roma. Pododbor sarađuje sa nadležnim državnim organima i organizacijama, međunarodnim organizacijama i organizacijama civilnog društva koji se bave pitanjima unapređenja položaja Roma. Pododbor obavlja i druge poslove za potrebe Odbora, u skladu sa Poslovnikom Narodne skupštine i ne može samostalno da istupa. O svom radu Pododbor obaveštava Odbor i podnosi pisani izveštaj po potrebi. Pododboru će u sprovođenju njegovih zadataka administrativno-stručnu i tehničku pomoć pružati zaposleni u službi Odbora.

Za predsednika Pododbora predložen je prof. dr Dragoljub Acković. Za članove Pododbora predloženi su: Sandra Joković, Stefan Srbljanović, Vesna Nedović i Nikola Kožović.

Predsednik Odbora je otvorio raspravu po ovoj tački dnevnog reda, a zatim stavio na glasanje Predlog odluke o obrazovanju Pododbora za pitanja Roma, sa navedenim zadatkom i u prethodno navedenom sastavu.

Konstatovao je da je Odbor jednoglasno doneo Odluku o obrazovanju Pododbora za pitanja Roma.

DRUGA TAČKA DNEVNOG REDA: Obrazovanje Radne grupe za inicijative, peticije, predstavke i predloge

Predsednik Odbora je naglasio koliko je važno da se obrazuje Radna grupa za inicijative, peticije, predstavke i predloge s obzirom na to da se veliki broj građana obraća Odboru, kako u pisanoj formi, tako i putem elektronske pošte, telefonom, i prijemom u Narodnoj skupštini. U cilju što operativnijeg rada i postupanja, Radna grupa bi imala zadatak da razmatra inicijative, peticije, predstavke i predloge iz delokruga rada Odbora, kao i da inicira sednicu Odbora ukoliko proceni da neka predstavka ima veliku važnost ili ako se veći broj predstavki odnosi na isto pitanje. Služba Odbora će pružati stručnu podršku Radnoj grupi.

Istovremeno je ukazao da je članom 44. stav 6. Poslovnika Narodne skupštine, predsednik Odbora ovlašćen da obrazuje posebnu radnu grupu koja obavlja poslove za potrebe odbora. Međutim, istakao je da, imajući u vidu da članovi Odbora učestvuju u radu i drugih tela, celishodnije je da se dogovor oko angažovanja članova Odbora postigne na sednici Odbora, kao što je to bila praksa i u dosadašnjim sazivima Narodne skupštine.

Predloženo je da članovi Radne grupe budu Jelena Mihailović, Zoltan Pek i prof. dr Dragoljub Acković. Predsednik Odbora je napomenuo da zbog potpisivanja odgovora na predstavke, kao i prosleđivanja drugim nadležnim državnim organima, on kao predsednik Odbora bi trebalo da obavlja i funkciju predsedavajućeg Radne grupe.

Predsednik Odbora je stavio na glasanje predlog Odluke o obrazovanju Radne grupe za inicijative, peticije, predstavke i predloge, sa navedenim zadatkom i u navedenom sastavu. Konstatovao je da je Odbor jednoglasno doneo odluku o obrazovanju Radne grupe za inicijative, peticije, predstavke i predloge.

TREĆA TAČKA DNEVNOG REDA: Određivanje kandidata za člana Komisije za kontrolu izvršenja krivičnih sankcija

Predsednik Odbora je naglasio da se dopisom predsednika Odbora za pravosuđe, državnu upravu i lokalnu samoupravu od Odbora zahteva da dostavi predlog kandidata za člana Komisije za kontrolu izvršenja krivičnih sankcija. Ovu komisiju obrazuje Narodna skupština, u skladu sa članom 278. Zakona o izvršenju krivičnih sankcija, a Odbor za pravosuđe, državnu upravu i lokalnu samoupravu pokreće postupak i utvrđuje i Narodnoj skupštini podnosi predlog odluke o izboru članova Komisije. Zadatak komisije jeste da u vršenju kontrole izvršenja krivičnih sankcija i mere pritvora, sagledava stanje u oblasti izvršenja krivičnih sankcija i predlaže mere za otklanjanje nepravilnosti i mere za unapređenje uslova života, tretmana i zaštite prava lica lišenih slobode. Komisija se obrazuje u sastavu: tri člana koji se biraju od strane odbora nadležnog za pravosuđe i dva člana koji se biraju iz redova članova ili zamenika članova odbora u čijem su delokrugu pitanja iz oblasti ljudskih prava, zdravlja ili socijalne politike.

Imajući u vidu zadatke koje će ova komisija obavljati i njihovu povezanost sa delokrugom rada Odbora, kao i dosadašnju praksu, predložio je da on kao predsednik Odbora bude predložen za kandidata za člana navedene komisije i upitao članove za druge predloge. S obzirom na to da nije bilo drugih predloga, predsednik Odbora je stavio na glasanje odluku da kao predsednik Odbora za ljudska i manjinska prava i ravnopravnost polova bude predložen za kandidata za člana Komisije za kontrolu izvršenja krivičnih sankcija.

Konstatovano je da je Odbor jednoglasno doneo Odluku o predlogu kandidata za člana navedene komisije.

Sednica je zaključena u 11.15 časova.

SEKRETAR ODBORA PREDSEDNIK ODBORA

Rajka Vukomanović dr Muamer Bačevac